title: Kommissionens gennemførelsesforordning (EU) nr. 1049/2014 af 30. juli 2014 om tekniske specifikationer for oplysnings- og PR-foranstaltninger i medfør af Europa-Parlamentets og Rådets forordning (EU) nr. 514/2014 om almindelige bestemmelser om Asyl-, Migrations- og Integrationsfonden og om instrumentet for finansiel støtte til politisamarbejde, forebyggelse og bekæmpelse af kriminalitet samt krisestyring

text:
               7.10.2014

               DA

               Den Europæiske Unions Tidende

               L 291/9

         KOMMISSIONENS GENNEMFØRELSESFORORDNING (EU) Nr. 1049/2014
   af 30. juli 2014
   om tekniske specifikationer for oplysnings- og PR-foranstaltninger i medfør af Europa-Parlamentets og Rådets forordning (EU) nr. 514/2014 om almindelige bestemmelser om Asyl-, Migrations- og Integrationsfonden og om instrumentet for finansiel støtte til politisamarbejde, forebyggelse og bekæmpelse af kriminalitet samt krisestyring
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 514/2014 af 16. april 2014 om almindelige bestemmelser om Asyl-, Migrations- og Integrationsfonden og om instrumentet for finansiel støtte til politisamarbejde, forebyggelse og bekæmpelse af kriminalitet samt krisestyring (1), særlig artikel 53, stk. 5, og
   ud fra følgende betragtninger:

               (1)

               I forordning (EU) nr. 514/2014 fastsættes almindelige bestemmelser om Asyl-, Migrations- og Integrationsfonden og om instrumentet for finansiel støtte til politisamarbejde, forebyggelse og bekæmpelse af kriminalitet samt krisestyring.

               (2)

               Det er nødvendigt at sikre, at Unionens finansielle støtte synligt anerkendes, således at Unionens rolle i forbindelse med finansiering af programmer i højere grad bliver kendt. Oplysnings- og PR-foranstaltninger bør derfor omfatte specifikke oplysninger om, at Unionen er involveret, bl.a. Unionens logo. Af hensyn til ensartetheden bør Unionens logo fremstå i et standardformat.

               (3)

               Det Forenede Kongerige og Irland er bundet af forordning (EU) nr. 514/2014 og er følgelig bundet af nærværende forordning.

               (4)

               Danmark er ikke bundet af forordning (EU) nr. 514/2014 eller nærværende forordning.

               (5)

               For at sikre en øjeblikkelig anvendelse af bestemmelserne i denne forordning og ikke forsinke godkendelsen af de nationale programmer bør forordningen træde i kraft dagen efter offentliggørelsen i Den Europæiske Unions Tidende.

               (6)

               Bestemmelserne i denne forordning er i overensstemmelse med udtalelsen fra udvalget vedrørende Asyl-, Migrations- og Integrationsfonden og Fonden For Intern Sikkerhed —

         VEDTAGET DENNE FORORDNING:
   Artikel 1
   Tekniske karakteristika for informations- og PR-foranstaltninger vedrørende projektet
   Alle oplysnings- og PR-foranstaltninger rettet mod støttemodtagerne, potentielle støttemodtagere og offentligheden skal indeholde følgende:

               a)

               Den Europæiske Unions logo i overensstemmelse med de i bilaget fastsatte grafiske standarder og en henvisning til Den Europæiske Union

               b)

               en henvisning til den fond, hvorigennem der ydes støtte til projektet, jf. bilaget

               c)

               en erklæring, der vælges af den ansvarlige myndighed, og som fremhæver merværdien ved støtten fra Den Europæiske Union.

         Litra a) og c) finder ikke anvendelse ved mindre reklamegenstande.
   Artikel 2
   Denne forordning træder i kraft dagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 30. juli 2014.

            På Kommissionens vegne

         José Manuel BARROSO

            Formand

      (1)  EUT L 150 af 20.5.2014, s. 112.

      BILAG
      INSTRUKSER VEDRØRENDE LOGOET OG DEFINITION AF STANDARDFARVER SYMBOLBESKRIVELSE
      Med en blå himmel som baggrund danner 12 gyldne stjerner en cirkel, der symboliserer foreningen af Europas befolkninger. Der er altid 12 stjerner, idet tallet 12 er symbol på fuldkommenhed og enhed.
      Yderligere detaljer og retningslinjer, se: http://ec.europa.eu/dgs/communication/services/visual_identity/pdf/use-emblem_en.pdf
      1.   HERALDISK BESKRIVELSE
      På azurblå bund en cirkel bestående af 12 gyldne femtakkede stjerner, hvis spidser ikke rører hinanden.
      2.   GEOMETRISK BESKRIVELSE
      Logoet består af et rektangulært blåt flag, hvis længde er halvanden gang dets bredde. 12 gyldne stjerner er placeret med lige stor indbyrdes afstand på omkredsen af en usynlig cirkel, hvis centrum befinder sig i skæringspunktet for rektanglets diagonaler. Cirklens radius er lig med en tredjedel af flagets højde. Hver af stjernerne har fem spidser, som er beliggende på periferien af en usynlig cirkel, hvis radius er lig med en attendedel af flagets højde. Alle stjerner er opretstående, dvs. med en spids pegende opad og to spidser på samme linje vinkelret på flagets sidekant. Stjernerne er placeret som tallene på en urskive. Antallet af stjerner er uforanderligt.
      3.   STANDARDFARVER
      Logoets farver er følgende:

                  PANTONE REFLEX BLUE for rektanglets vedkommende

                  PANTONE YELLOW for stjernerne.

            Firfarvetryk
      Ved firfarvetryk fås de to farver ved at anvende farverne fra firfarveserien.
      PANTONE YELLOW fås med 100 % »Process Yellow«.
      PANTONE REFLEX BLUE fås ved at blande 100 % »Process Cyan« og 80 % »Process Magenta«.
      4.   INTERNET
      PANTONE REFLEX BLUE svarer i web-paletten til farve RGB: 0/0/153 (hexadecimal: 003399) og PANTONE YELLOW til farve RGB:255/204/0 (hexadecimal: FFCC00).
      5.   GENGIVELSE I ÉN FARVE
      Hvis man kun disponerer over farven sort, kan rektanglet omgives med en sort streg, og stjernerne indsættes i sort på hvid bund.
      Hvis blå (dvs. Reflex Blue) er eneste disponible farve, skal den anvendes 100 % med stjernerne i hvid negativ.
      6.   GENGIVELSE PÅ FARVEBUND
      Kan farvebund ikke undgås, skal rektanglet omgives med en hvid ramme af en tykkelse på 1/25 af rektanglets bredde.
      7.   ANVENDELSE AF TEKST OM ANERKENDELSE AF EU-MIDLER

         Grundlæggende regler

      EU-logoet skal være mindst 1 cm højt.
      Den Europæiske Unions navn skal altid staves fuldt ud.
      Der kan anvendes en af følgende skrifttyper sammen med EU-logoet: Arial, Calibri, Garamond, Trebuchet, Tahoma, Verdana.
      Det er ikke tilladt at anvende kursiv, understregning og fonteffekter.

                  —

                  Der er ingen særlige krav til placeringen af teksten i forhold til EU-logoet, men teksten bør ikke på nogen måde gå ind over logoet.

                  —

                  Fontstørrelsen skal stå i forhold til logoets størrelse.

                  —

                  Fontfarven skal være REFLEX BLUE (samme farve som EU-flaget), sort eller hvid afhængigt af baggrunden.